৪৩১ দিন পর কামব্যাক! দেশের জার্সিতে কবে মাঠে নামবেন শামি?

ওয়েব ডেস্ক: দীর্ঘ ৪৩১ দিন পর ভারতের জার্সি গায়ে মাঠে নামতে চলেছেন ভারতের ফাস্ট বোলার মহম্মদ শামি (Mohammed Shami)। শনিবার ইংল্যান্ডের (IND vs ENG) বিরুদ্ধে আসন্ন টি-২০ সিরিজের দল ঘোষণা হয়েছে। আর সেই দলে জায়গা পেলেন শামি। ২০২৩ সালের ১৯ নভেম্বর তিনি শেষ বার ভারতের জার্সি গায়ে খেলেছিলেন। এবার আগামী ২২ জানুয়ারি কলকাতার ইডেন গার্ডেন্সে (Eden Gardens) সিরিজের প্রথম ম্যাচে মাঠে নামতে পারেন তিনি।

চোটের কারণে দীর্ঘদিন জাতীয় দলের বাইরে ছিলেন শামি। পাঁচ দিনের ম্যাচ খেলার মতো ফিটনেস তখনও ফিরে পাননি। প্রথমে হাঁটুর এবং গোড়ালির চোট সারিয়ে ঘরোয়া ক্রিকেটে প্রত্যাবর্তন করেন শামি। বাংলার হয়ে রঞ্জি ট্রফি, সৈয়দ মুস্তাক আলি টি-টোয়েন্টি ও বিজয় হজারে ট্রফিতে ভালো পারফরম্যান্স করেন। আর সেই সুবাদে জাতীয় দলে জায়গা পেলেন এই ফাস্ট বোলার। বিসিসিআইয়ের সিদ্ধান্ত অনুযায়ী শামিকে সম্পূর্ণ ফিটনেস ফিরে পাওয়ার জন্য সময় দেওয়া হয়েছিল। জাতীয় ক্রিকেট অ্যাকাডেমি (NCA) থেকে ছাড়পত্র পাওয়ার পরই ইংল্যান্ড সিরিজে তাঁকে জায়গা দেওয়া হয়।

আরও পড়ুন: বিরক্ত BCCI! বাতিল হল রাহুলের ছুটি

তবে শুধুমাত্র শামির প্রত্যাবর্তন নয়, ভারতের টি-২০ দলে আরও একটি চমক হল ঋষভ পন্থের (Rishabh Pant) অনুপস্থিতি। কারণ আসন্ন সিরিজের জন্য প্রথম উইকেটকিপার হিসেবে সুযোগ পেয়েছেন সঞ্জু স্যামসন। দ্বিতীয় উইকেটরক্ষক হিসেবে দলে জায়গা করে নিয়েছেন ধ্রুব জুরেল। এদিকে নীতীশ কুমার রেড্ডি ফিরেছেন রমনদীপ সিংয়ের জায়গায়। তবে চোটের কারণে জায়গা হয়নি শিবম দুবে ও রিয়ান পরাগের।

ভারতের টি-টোয়েন্টি দল:
সূর্যকুমার যাদব (অধিনায়ক), সঞ্জু স্যামসন, অভিষেক শর্মা, তিলক বর্মা, নীতীশ কুমার রেড্ডি, মহম্মদ শামি, আর্শদীপ সিং, হর্ষিত রানা, ধ্রুব জুরেল, রিঙ্কু সিং, হার্দিক পাণ্ডিয়া, অক্ষর প্যাটেল, রবি বিষনোই, বরুণ চক্রবর্তী, ওয়াশিংটন সুন্দর।

সিরিজ সূচি:
প্রথম ম্যাচ: ২২ জানুয়ারি, কলকাতা
দ্বিতীয় ম্যাচ: ২৫ জানুয়ারি, চেন্নাই
তৃতীয় ম্যাচ: ২৮ জানুয়ারি, রাজকোট
চতুর্থ ম্যাচ: ৩১ জানুয়ারি, পুণে
পঞ্চম ম্যাচ: ২ ফেব্রুয়ারি, মুম্বই